קורס חובלים

קורס חובלים של חיל הים הישראלי הוא קורס קצינים התנדבותי, ייעודי לקציני ים, המתקיים בבית הספר לקצינים, בבה"ד חיל הים.
הקורס מכשיר את בוגריו לתפקיד קציני נשק, גנ"ק, מכונה ואלקטרוניקה בספינות הטילים ובצוללות של חיל הים הישראלי ולפיקוד על כלי הבט"ש של החיל.
אורכו כשנתיים וחצי, ובסיומו מקבל הבוגר דרגות קצונה (סגן) ותואר אקדמי במדעי המדינה מטעם אוניברסיטת חיפה. בוגרי הקורס מתחייבים לחתום על חמש שנות שירות קבע.
הקורס נחשב לאחד הקורסים הקשים והיוקרתיים ביותר בצה"ל לצד קורס טיס של חיל האוויר. לאחר קבלת נתוני האיכות (קב"א, דפ"ר וצד"כ) בצו הראשון, אלה בעלי נתוני האיכות הרלוונטיים ניגשים לבחינות מיון אשר כוללות שאלוני אישיות ומבחנים נוספים. לאחר ניפוי נוסף, ניגשים המועמדים המעוניינים בכך לסדרת מיון המכונה "גיבוש חובלים", במסגרתה הם נדרשים לעבור מבחן כושר גופני, לעמוד במבחני דינמיקה קבוצתית, מבחן הדרכתי הכולל מבחן באוריינות קריאה ועוד (ראה גם פרק מיון הקבלה לקורס בערך זה). במסגרת הגיבוש, נדרשים המועמדים אף להתמודד עם תנאים תובעניים וקשים באופן יחסי.
מבין אלפי המועמדים בשנה (אלה בעלי נתוני האיכות הנדרשים אשר ניגשים אל המיונים הראשוניים) נבחרים כ-200 צוערים לתחילת הקורס, שבסופו כ-30% יסיימו אותו וישרתו כקצינים בחיל הים הישראלי.

שלבים קדומים

המונח חובלים מקורו בתנ"ך במובן של משיטי ספינות בים. המושג "קורס חובלים" יושם בעת החדשה על ידי הפלי"ם באשר קיימו בשנת 1945 קורס חובלים ראשון בבית הספר הימי בחיפה. בקורס שארך ששה חודשים הוקנה ידע תאורטי ומעשי בהשטת אוניות ברמה של חובל שני בצי הסוחר. כן הוחדרו נושאי ההעפלה והיחס למעפילים. המדריך הראשי בקורס היה שמואל טנקוס. אחד החניכים בו היה אברהם זכאי שנעשה מפקד ראשון של הפלי"ם. נערכו 5 קורסים ברצף בהם הוכשרו כ-80 חניכים. בוגרי קורס חובלים של הפלי"ם היו נכונים ליציאה לחו"ל, למפגש עם העולים פליטי השואה, להכנת אוניות לקליטתם, להפלגה ים והורדת העולים בחוף.

היסטוריה

הקורס הראשון של חיל הים להכשרת קצינים להשטת כלי שיט, קורס חובלים א' נפתח בשנת 1948 בנמל יפו. מפקד הקורס היה רב חובל שמואל טנקוס. את המחזור הראשון סיימו 50 קצינים בפברואר 1949. הבוגרים שובצו בתפקידי פיקוד בכלי השיט שפעלו עד אז בפיקוד מפקדים ממונים ובעלי ניסיון ימי; ממתנדבי חוץ לארץ, רבי חובלים אזרחיים, מתנדבי היישוב לצי המסחרי המגויס, מתנדבי היישוב לצי המלכותי הבריטי וחברי פל"ים.

מיון הקבלה לקורס

גברים ונשים המיועדים לשירות ביטחון, בעלי נתונים אישיים מתאימים, מזומנים למיוני צוות ים בשלוש דרכים. האחת היא זימון ישיר למיון, השנייה היא איתור דרך יום סיירות (בתנאי שהמועמד עומד בתנאים הבסיסיים) והשלישית היא דרך גדנ"ע חובלים המתקיימת אחת או פעמיים בשנה, כתלות בביקוש. לאחר מכן מוזמנים המועמדים ליום מיון בביתן חיל הים בבסיס חיל הים בחיפה. יום מיון זה כולל מבחנים פסיכוטכניים ופסיכולוגיים אשר מטרתם לנבא את יכולות המועמד בטרם הגיבוש. מועמדים שנמצאו מתאימים מוזמנים לגיבוש בן ארבעה ימים הנערך בבה"ד חיל הים בחיפה טרם הגיוס, וכולל מאמץ גופני ונפשי, מבחני ידע בנושאים שונים, מבחני דינמיקה קבוצתית ומשימות פיקודיות רבות. אחוז העוברים את הגיבוש נחשב נמוך יחסית.

גדנ"ע חובלים

גדנ"ע חובלים הוא שבוע הכנה לקורס חובלים המיועד לבוגרי ובוגרות כיתה י"א. ההרשמה לשבוע הגדנ"ע נפתחת כל שנה בסביבות חודש ינואר, ושבוע הגדנ"ע עצמו נערך במהלך החופש הגדול. המעוניינים להגיע לגדנ"ע עוברים יום מיון בביתן חיל הים בבסיס תל-השומר, בנוסף למבחנים בצו הראשון. מי שנמצא מתאים על פי שני אלה, מקבל זימון לגדנ"ע. הנתונים הדרושים תואמים לתנאי הקבלה לקורס החובלים (פרופיל-82 ללא סעיפים פוסלים וקב"א-52 ומעלה).
שבוע הגדנ"ע נערך במשך 5 ימים בתנאי שדה בבה"ד חיל הים בחיפה. המשתתפים בגדנ"ע מתגוררים בבסיס, ולובשים מדים לאורך כל הפעילות. המשתתפים מחולקים לצוותים של 8–10 גדנ"עים, ולכל צוות מוצמד צוער בקורס החובלים בשלב הייעודי. המשתתפים לומדים על הקורס, על חיל הים ומפליגים על סירות גומי אותן הם לומדים להרכיב ולהפעיל בעצמם. במהלך ההפלגות מצטרף לכל צוות קצין ים במילואים. שבוע הגדנ"ע כולל גם סיור בבסיס חיפה ובעכו העתיקה, מור"קים והכנה לגיבוש. בבוקר היום האחרון מתקיים טקס ברחבת המסדרים של הבה"ד, שאליו מוזמנות משפחות המשתתפים.
לאחר סדרת הגדנ"ע מקבלים משתתפיו זימון לגיבוש חובלים בן 4 ימים בבה"ד חיל הים. למי שעובר את הגיבוש בהצלחה מובטח מקום בקורס החובלים (יש לעבור גם בדיקות רפואיות וסיווג ביטחוני אשר להם יזומן המלש"ב לאחר הגיבוש).

נשים בקורס חובלים

בשנת 1998 נפתח הקורס בפני נשים, בעקבות החלטת בג"ץ בעתירת אליס מילר לשילוב נשים בקורס טיס. נכון ל-2017, מגמת צוללות עדיין סגורה בפני נשים בשל פקודת השירות המשותף. עד שנת 2008 התקבלו לקורס יותר מ-80 נשים, וסיימו אותו בהצלחה ארבע עשרה נשים. מתוכן שתיים במגמת אלקטרוניקה ועשר במגמת שיט.

שלב טירונות

תחילה חניכי קורס חובלים עוברים טירונות רובאי 03 של מערך מגל הנמשכת כחודש ושבוע בבה"ד חיל הים, בה מוקנים להם עקרונות החיילות הבסיסית. בהמשך הקורס עוברים הצוערים הכשרות ייעודיות נוספות שמטרתם העלאת הרמה המבצעית של הקצינים לעתיד.

שלב בסיסי

שלב בסיסי מתחלק לשני תתי שלבים, ימ"פ ובסיסי.
ימ"פ - ימאות ופיקוד. שלב הימ"פ נמשך כשלושה וחצי חודשים וכולל טירונות ימית בה מתמודד הצוער לראשונה עם האתגרים והקשיים בים, לצד אימונים פיזיים מרובים, מסעות ומשמעת נוקשה. בסוף השלב מוסמכים הצוערים כמפקדי סירת גומי (ס"ג). שלב זה התקיים שנים רבות בעכו ובעקבות זיהומי ים רבים עבר השלב בשנת 2005 לבסיס חיל הים באילת.
בסוף הימ"פ הצוערים מבצעים הפלגה מסכמת המתבצעת מאשדוד לראש הנקרה בס"גים במשך מספר ימים - תחת לחץ ובכל מזג אוויר. לאחר מכן ממשיכים הצוערים לבסיס ההדרכה של חיל הים בחיפה ומתחילים את שלב הבסיסי, בו הם עוברים הכשרה מקצועית ועיונית כבסיס להכשרתם בהמשך כקציני משמרת בספינות.
סמל הכותפת בשלב זה הוא כחול כהה. בתום שלב הימ"פ מקבלים החניכים פס לבן לכותפת. בשלב זה ובמהלך שאר הקורס מקבלים החניכים כומתה בעלת פס לבן סביב שוליה ורקע לבן מאחורי סמל חיל הים.

שלב אקדמיה

בדומה לתוכנית חבצלות וקורס טיס, לומדים החובלים באוניברסיטת חיפה. שלב זה נמשך כשמונה חודשים והוא כולל לימודים אקדמיים לתואר ראשון במדעי המדינה המשלב לימודים באסטרטגיה צבאית וימית. בעבר למדו בשלב זה ל B.A כללי רב תחומי, והחל ממחזור 130 של קורס החובלים (2013) התואר שודרג לתואר ייחודי במדעי המדינה. סמל הכותפת בשלב זה הוא עוגן מוזהב.

שלב ייעודי בה"ד

שלב זה נמשך כארבעה חודשים וכולל הכשרה עיונית לתפקיד הייעודי - בסטי"ל או בצוללות. סמל הכותפת בשלב זה הוא פס לבן ועוגן מעליו.

שלב ייעודי שטח

שלב זה נמשך כארבעה חודשים ובו מסתיים פרק ההכשרה בבה"ד והחניכים מגיעים לתווך המבצעי ומשרתים בכלי השיט בתור סגני קציני מחלקות. מטרת השלב לצד הקניית ניסיון פיקודי היא הסמכה מעשית לתפקידי קצין משמרת גשר/מכונה או קצין ל"א בסטי"ל או בצוללת.
במהלך שלב זה מעניקים לחניכי הקורס את סיכת הסטי"לן או הצוללן. סמל הכותפת בשלב זה הוא שני פסים לבנים ועוגן מעליהם.
במהלך כל שלב בקורס ולכל אורכו מתבצעים מבחנים רבים הנקראים בשם ועדות, שכן הדחתו של אדם מקורס דורשת עמידה בפרוצדורות של דיון בוועדה מקצועית שינומק בכתב, הן לצורכי יעילות והן כדי לעמוד בכללים של המשפט המנהלי. לצורך קבלת ההחלטה, לקראת הוועדה מבצע הצוער מבחן מסכם המותאם לשלב בו הוא עולה לוועדה. המבחן כולל חלקים תאורטיים ומעשיים.

טקסי סיום

בסוף שלב ייעודי מסתיים קורס החובלים בטקס, המתקיים בבה"ד חיל הים או בנמל חיפה שבו מקבלים הבוגרים את סיכת הקצין הימי ודרגות הקצין. החל משנת 2014 מקבלים המסיימים דרגת סגן.
טקסי סיום קורס החובלים נערכו במשך השנים כהצגת תרגילי סידר משולבים בפעילות כלי שיט. הטקסים שתדירותם פעם ולפעמים פעמיים בשנה מהווים הזדמנות לארח את נכבדי צה"ל והמדינה. אורחים חשובים הם משפחות המסיימים.

לאחר סיום הקורס

לאחר תקופה שבין שנה לשנה וחצי בה הקצינים מוצבים בתפקיד סגן מפקד מחלקה/ספינת בט"ש הקצינים עוברים קורס נוסף בבית הספר לפיקוד ימי (פי"מ). הקורס נועד להכשיר את בוגרי קורס החובלים לתפקיד מפקד מחלקה בסטי"ל/בצוללת או מפקד כלי בט"ש. בעבר, במהלך הלימודים בפי"מ היה משלים הקצין את לימודי התואר הראשון שלו באוניברסיטת חיפה אך כיום זה נעשה במסגרת קורס החובלים, מה שמקנה את האפשרות לסיים את הקורס בדרגת סגן, כמקובל אצל קצינים בעלי תואר ראשון.
ארגון בוגרי קורס חובלים מעניק לבוגרי הקורס טבעת חותם המונפקת על ידי החברה הישראלית למדליות ומטבעות. כל טבעת ממוספרת בהתאם ל"מספר החובל" של הבוגר לו היא שייכת.